Hitman 3

Hitman 3 on IO Interactiven kehittämä ja julkaisema hiiviskelypeli, joka julkaistiin Windows, PlayStation 4, PlayStation 5, Xbox One, Xbox Series X ja Stadia -alustoille 20. tammikuuta 2021. Peli on "Hitman" -pelisarjan kahdeksas osa ja viimeinen osa "World of Assassination" -trilogiassa "Hitmanin" (2016) ja "Hitman 2":n (2018) jälkeen.
26. tammikuuta 2023 peli uudelleenbrändättiin nimelle Hitman: World of Assassination, yhdistäen edellisten pelien kentät ja tehtävät samalle alustalle. Järjestely muistuttaa IO Interactiven alkuperäistä suunnitelmaa vuoden 2016 Hitman-pelille, jonka tarkoitus oli päivityksin laajentuva pelikokonaisuus.
Pelaaminen.
Edeltäjiensä tapaan "Hitman 3" on hiiviskelypeli, jota pelataan kolmannen persoonan näkökulmasta, ja pelaajat jälleen ottavat haltuunsa salamurhaaja Agentti 47:n. Pelissä 47 matkustaa eri paikkoihin ja suorittaa erilaisia tehtäviä ympäri maailmaa. Peruspelissä on kuusi uutta sijaintia: Dubai, joka paljastettiin julkistuksen yhteydessä, Englannissa sijaitseva Dartmoor, Berliini, Chongqing, Mendoza ja Karpaatit. Pelaajat jotka omistivat "Hitmanin" (2016) ja "Hitman 2":n (2018), pystyivät tuomaan niiden karttoja ja tasoja peliin. Tämä tosin muuttui tarpeettomaksi pelin uudelleenbrändäytyessä tammikuussa 2023, pelin sisältäessä nyt kaikki trilogian peruskartat, poislukien ladattavan maksullisen lisämateriaalin ja kartat.
Juoni.
International Contract Agencysta Hitman 2:n lopussa omilleen lähteneet agentti 47 ja Diana Burnwood jatkavat yhdessä agentti 47:n klooniveljeksi paljastuneen Lucas Greyn ja aktivisti-hakkeri Olivia Hallin kanssa globaalin salaseuran, Providencen tuhoamistyötä. Edeltäneen pelin lisäosissa nähty kolmen Providencea johtavien "Yhteistyökumppanien", kolmen suvun päämiehen ja -naisen jäljitys on tuottanut tulosta, 47:n ja Greyn alkaessa valmistella heidän eliminointiaan.
Ensin kaksikko suuntaa Dubaihin uuden pilvenpiirtäjä Sceptren avajaisiin, missä Providencen johtajat Alexa Carlisle, Marcus Styvesant ja Carl Ingram majailevat pilvenpiirtäjän omistajan, sheikki Omar Al-Ghazalin vieraina. Ennen kuin 47 ja Grey saavuttavat pilvenpiirtäjän laskeutuen sinne laskuvarjoilla, Alexa Carlisle pakenee helikopterilla. Heille on selvinnyt, että kolmikon puolesta Providencen päivittäisiä toimia johtava "Constant", Arthur Edwards on aloittanut järjestön vallankaappauksen kun "kumppanit" aloittivat henkilöllisyyksiensä vaihtamisen varotoimenpiteenä paljastumisen varalta, jokaisen lavastettuaan ensin kuolemansa. 47 soluttautuu pilvenpiirtäjään ja eliminoi Styvesantin ja Ingramin.
Tämän jälkeen 47 ja Grey matkustavat Dartmooriin Carlislen suvun kartanolle, missä Providence perustettiin toisen maailmansodan päätyttyä. Alexan Carlislen kuolinuutiset ovat aiheuttaneet suvussa valtavan järkytyksen, sillä Alexan nuorempi veli Zachary on kuollut hämärissä olosuhteissa. Alexa pitää hallussaan tärkeitä papereita joiden avulla 47 liittolaisineen voi jäljittää Arthur Edwardsia tämän otettua haltuunsa kaikkien "kumppanien" omaisuuden ja määräysvallan Providencessa. 47 eliminoi Alexan ja löytää Edwardsin kansion, mutta kartanolta lähtiessään 47 menettää radioyhteyden Dianaan ja Grey kehottaa 47:ää pakenemaan, sillä Providencen sotilaat ovat piirittäneet hänet läheisessä metsässä. 47 yrittää sotilaaksi naamioituneena pelastaa Greyn, joka kuitenkin uhraa itsensä jotta 47 ja Olivia voisivat jatkaa Providencen tuhoamista.
47 suuntaa Olivian perässä Berliiniin, missä yökerhoksi muutetussa, hylätyssä ydinvoimalassa Olivia täpärästi välttää kiinnijäämisen ICA:n salamurhaajilta jotka Edwards tilasi eliminoimaan hänet ja 47:n. Antaakseen heille kummallekin mahdollisuuden paeta ICA:ta, 47 eliminoi ainakin 5 salamurhaajaa jotka ovat soluttautuneet eri puolille yökerhoa ja samassa yhteydessä sijaitsevan moottoripyöräjengin kompleksiin.
Tietäen että ainoa tapa pysäyttää ICA on sen paljastaminen maailmalle, 47 ja Olivia suuntaavat Chongqingiin missä ICA:n data-arkisto sijaitsee. Ensin heidän on kuitenkin elimoitava kaksi laitosta johtavaa hakkeria: Imogen Royce ja Hush, joiden biometrinen linkki tietojärjestelmään toimii Olivian keinona murtautua järjestelmään ja paljastaa ICA:n olemassaolo maailmalle. Ennen kuin tiedot paljastetaan maailmalle, 47 poistaa hänen ja Dianan tiedot järjestelmästä. Tämän jälkeen Olivia lähtee omille teilleen, auttaen kuitenkin vielä ensin löytämään Dianan.
Diana, jota Edwards on houkutellut uudeksi "Constantiksi" Providenceen, lähettää vaivihkaisen viestin 47:lle turvakameratallenteen muodossa tulla Argentiinaan Mendozaan, missä toinen "Constantin" asemasta kilpaileva asianajaja Don Archibald Yates pitää eläköitymisjuhliaan. 47 ja Diana kohtaavat Yatesin kartanoa ympäröivän viinitarhan luona, missä Diana kertoo saaneensa tarjouksen tulla seuraavaksi "Constantiksi" ja aikeensa hyväksyä tarjous, jotta hän voisi hajottaa Providencen sisältä käsin. Mutta asioita mutkistaa Dianan seuraan tarkkailijaksi määrätty Providencen lähettiläs Tamara Vidal. 47 onnistuu eliminoimaan Yatesin ja Vidalin, ja hän tapaa Dianan myöhemmin syrjäisessä oliivipuu-puutarhassa. Skeptinen 47 osoittaa Dianaa aseellaan ja kertoo epäilevänsä Dianan lojaaliutta Edwardsin lupausten vuoksi. Diana ottaa esiin kauko-ohjaimen ja painaa painiketta, mikä saa 47:n kouristelemaan ja haukkomaan henkeään: Diana oli tartuttanut kädenkosketuksella 47:n nanoroboteilla heidän puhuessaan Yatesin kartanon portilla. Diana kertoo saaneensa tietää Edwardsilta, että nimenomaan 47 oli vastuussa autopommista joka surmasi Dianan vanhemmat hänen ollessaan lapsi. 47:n pyytäessä anteeksi tekoaan Diana pahoittelee petostaan, mutta sanoo ettei syytä 47:ää vanhempiensa kuolemasta: hänhän vain totteli käskyjä.
47 kokee hallusinaatioita trilogian aikana eliminoimistaaan kohteista ja kohtaa Greyn, joka toimien 47:n alitajuntana selittää Dianan auttaneen häntä pääsemään lähemmäs Edwardsia, jotta 47 voisi viimeistellä verivalansa Greyn kanssa ja tuhota Providencen johto. 47 herää Providencen junassa, joka kiertää pitkää rataa Karpaateilla. Saavuttaessaan Edwardsin vaunun hän irrottaa muut vaunut perästä. Kohdatessaan 47:n Edwards tunnustaa Dianan onnistuneen huijaamaan häntä, ja yrittää viimeisenä oljenkortenaan tarjota 47:lle seerumia joka pyyhkisi hänen muistonsa, jotta hän voisi olla "vapaa menneisyytensä taakasta". 47 kieltäytyy ja pelaajan valinnasta riippuen, hän eliminoi Edwardsin tai ruiskuttaa tätä seerumilla, pyyhkien tämän muistot ja tehden tämän vaarattomaksi. Tämän jälkeen 47 pysäyttää junan ja pakenee läheistä siltaa pitkin. Diana puolestaan pitää kiinni aikeistaan ja tuhoaa Providencen pakottaen sen jäsenet eroamaan julkisesti tehtävistään.
Vuotta myöhemmin 47 vaeltaa syrjäiselle mökille mistä hän löytää satelliittipuhelimen. Hän keskustelee Dianan kanssa ja toteaa ettei enää kutsu itseään 47:ksi. He päättävät yhdessä jatkaa itsenäisesti työtä salamurhaajina, pyrkien eliminoimaan maailmaa uhkaavia rikollisia. Tämä alustaa pelissä esitellyn "Freelancer"-pelikampanjan joka sijoittuu ajallisesti pelin tapahtumien jälkeen.
Pelissä on vaihtoehtoinen loppu, joka nähdään mikäli 47 päättää ruiskuttaa itseensä Edwardsin tarjoamaa muistojenpyyhintäseerumia. 47 herää kahlittuna sänkyyn pehmustetussa sellissä, tapahtuman toimiessa toisintona aloitukselle.
Vastaanotto.
Peli on saanut IGN:n arvostelussa arvosanaksi 9/10.